Sande kommune hadde ikkje rettsleg grunnlag til å avslå Kystverket sin søknad om ferdigattest i Gjerdsvika fiskerihamn.
Sande kommune har gitt løyve til at Kystverket kan utdjupe innseglinga og hamnebassenget i Gjerdsvika fiskerihamn. Løyvet inneber også at massar frå utdjupinga kan plasserast i to landdeponi i hamneområdet.
Kystverket søkte kommunen om ferdigattest då arbeidet var utført. Ein ferdigattest inneber ei avslutning av byggesaka i form av at utbyggjaren har dokumentert at arbeidet er utført i samsvar med løyvet og føresegnene i plan- og bygningslova.
Sande kommune avslo søknaden fordi dei meinte landdeponiet ikkje var etablert i samsvar med gitt løyve.
Statsforvaltaren har vurdert kva kommunen har gitt løyve til i Gjerdsvika, og om kommunen hadde stilt vilkår om landdeponia i hamneområdet skulle ha ei viss høgd.
Statsforvaltaren konkluderer med at arbeidet var utført i samsvar med lova og gitt løyve. Kommunen hadde ikkje rettsleg grunnlag til å avslå Kystverket sin søknad. Kommunens vedtak er oppheva og saka sendt tilbake til kommunen for ny handsaming.